عوام 2010

عوام 2010 ؤلا عقد 2010 هوّ عقد ديال الزمان بدا ف 1 يناير 2010 و سالا ف 31 دجنبر 2019. ف هاد لفترة تزاد عدد لبشري د لعالم من 6، 9 ل 7، 7 مليار، ب 1، 4 مليار د الزيادات و 560 مليون د لوفيات. قتيصاد. هاد لعقد بدا ب تعافي د لعالم من لازمة لاقتصادية لي كانت بدات ف 2008. التضخم بقى مستاقر على طول لعقد، و الناتج لعالمي لخام تزاد مابين 2010 و 2019، الشي لي عطا حالة قتيصادية مزيانة بشكل عام. بزاف د لبلدان عرفو زديهار كبير، و انڤيستاو مزيان ف لقلدة التحتانية ديالهوم. ف شمال افريقيا و الشرق لاوسط، بدا لعقد ب تورات ربيع الشعوب، و هادشي خلا لبعض منها تعرف قلة ستيقرار سياسية كبيرة، بحال ف سوريا فين ناضت حرب، ليبيا، و ليامان، ف لوقت لي بلدان بحال تونس و مصر بدّلو لحكام ديالهوم. لفنون. ف لفن، بانو تطورات مهمة سبابها الرخا لاقتصادي و التطور الطيكنولوجي. بحال ف لمزيكة لي ستافدات من سرابس ديال الستريمين د لمزيكة، لي من بينهوم سپوتيفاي، ساوندكلاود و اپل ميوزيك، و بانو نواع موسيقية فرعية جديدة. و تا السينيما ستافدات من السرابس د الستريمين ف انتيرنيت بحال نيتفليكس و امازون پرايم، و خرجو افلام بحال "Avengers: Endgame"، لي ولّا اكتر واحد ف لمبيعات ف التاريخ ب 2، 8 مليار دولار ف وقتو. السياسة. ف لمجال السياسي بقات لميريكان هيّ لقوة لعضمى، ف لوقت لي ستامرات الشينوا ف توسيع لمجال د النفود ديالها ف بحر جنوب الشينوا و افريقيا. التنافس بينات هاد الجوج تطرجم ب لخصوص ل حرب قتيصادية. لميريكان بقات مكمّلة ف لحرب على لارهاب ب التدخل لعسكاري ديالها ف شلا مناطق ف لعالم، و ف 2014 بانت داعش ؤلا الدولة لاسلامية ف لعراق و الشام لي ل واحد لمدة محات لحدود مابين لعراق و سوريا، و هادشي ستدعا تدخل عسكاري ديال تحالف ديال لبلدان باش يسيطرو على لوضعية. ف افريقيا، جنوب السودان ستاقل على السودان، و لمضاهرات طيحو بزاف د لانضمة السياسية. ف ظل موجة ديال لقومية، طلع لبيزنيسمان لمعروف دونالد طرامپ ف لميريكان باش يولي رئيس على لحزب الجمهوري لي عندو توجه يميني. روسيا حاولات تفرض راسها على لمستوى الدولي فاش خدات قريميا ف 2014، و من داك لعام بدات نيت لحرب الروسو-ؤكرانية. الطيكنولوجيا. ف الطيكنولوجيا، بزاف د الناس ولّا عندهوم السمارتفون، و لانتيرنيت ولّا كيكوڤري 54% د السكان د لعالم، بعدما كانت النسبة 28، 9% ف لبدية د لعقد. ل4 جي بان و التحوسيب ف لكلاود "Cloud computing" زاد تطوّر، سيرتو فاش بانو سرابس بحال ميكروصوفت اجر "Microsoft Azure" و السرابس د لويب د امازون "Amazon Web Services". التسارع ديال تبادل لمعلومات و التطور ديال الصوشل ميديا نتجو عليه فينومينات جداد بحال حركة مي تو "Me Too Movement" و تقافة لالغاء "cancel culture". مونضامة ويكيليكس لي متراسها الصحافي لؤسطرالي جوليان اصانج خرّجات وتائق حساسة على مواضيع بحال لحبس د ڭوانطانامو و لحرب د ميريكان ف افغانستان و لعراق، ف لوقت لي لميريكاني ادوارد صنودن هرب ل روسيا بعدما خرّج وتائق على لاجونص د لامن لميريكانية "NSA"، و نبّه لعالم بلي كاينين مونضمات حوكومية و پريڤي كاتقدر تصنّت على اي واحد ف لعالم ب تخدام طيكنولوجيا متطورة مديورة ل هاد لغاراض. سيتات د لويب بحال بايدو، تويتر و انسطاڭرام ولّاو من اكتر السيتات لي كيتشافو ف لعالم، و ويكيپيديا طلعات ف لكلاصمة من التاسعة ل لخامسة، بعدما تّضرب لعدد د الزوار ديالها 7 د لمرات. ياهو طاحت الشعبية ديالها، ف لوقت لي ڭووڭل، فيسبوك و يوتيوب ماتبدلاتش الشعبية ديالهوم بزاف. لبيئة. التبدال د لمناخ صبح باين بعدما تهرّسو الروكورات ديال اسخن نهار ف التاريخ بشكل متّابع. السياسيين و الناس لعاديين تموبيليزاو كتر ضد هاد لفينومين، و لمعاهدة د پاري د 2015 تسنات. من بين اكبر لكوارت الطبيعية لي طراو ف هاد لعقد كاين زلزال هايتي د 2010، زلزال و تسونامي د طوهوكو د 2011، و زلزال نيپال د 2015. شوف تا. كرونولوجيا. مقالات د لعقد د 2010: نوطات.